DA Den Europæiske Unions Tidende L 190/77

KOMMISSIONENS GENNEMFØRELSESAFGØRELSE

af 19. juli 2011

om anerkendelse af ordningen »Biomass Biofuels Sustainability voluntary scheme« til dokumentation af overensstemmelse med bæredygtighedskriterierne i Europa-Parlamentets og Rådets direktiv 2009/28/EF og 2009/30/EF

(2011/437/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets direktiv 2009/28/EF af 23. april 2009 om fremme af anvendelsen af energi fra vedvarende energikilder og om ændring og senere ophævelse af direktiv 2001/77/EF og 2003/30/EF (1), særlig artikel 18, stk. 6,

under henvisning til Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie (2), som ændret ved direktiv 2009/30/EF (3), særlig artikel 7c, stk. 6,

efter høring af det rådgivende udvalg nedsat i henhold til artikel 25, stk. 2, i direktiv 2009/28/EF og

ud fra følgende betragtninger:

(1) Direktiv 2009/28/EF og 2009/30/EF fastsætter begge bæredygtighedskriterier for biobrændstoffer. Når der henvises til bestemmelserne i artikel 17, 18 og bilag V i direktiv 2009/28/EF, bør det forstås som henvisningen til også de tilsvarende bestemmelser i artikel 7a, 7b, 7c og bilag IV i direktiv 2009/30/EF.

(2) Hvis biobrændstoffer og flydende biobrændsler skal tages i betragtning, hvad angår artikel 17, stk. 1, litra a), b) og c), skal medlemsstaterne kræve, at de økonomiske aktører dokumenterer biobrændstoffers og flydende biobrændslers overensstemmelse med bæredygtighedskriterierne i artikel 17, stk. 2-5, i direktiv 2009/28/EF.

(3) I henhold til betragtning 76 i direktiv 2009/28/EF bør det undgås at pålægge industrien en urimelig byrde; derimod kan frivillige ordninger hjælpe med til at skabe effektive løsninger med hensyn til at dokumentere overensstemmelse med bæredygtighedskriterier.

(4) Kommissionen kan beslutte, at en frivillig national eller international ordning dokumenterer, at partier af biobrændstof overholder bæredygtighedskriterierne i artikel 17, stk. 3-5, i direktiv 2009/28/EF, eller at en frivillig national eller international ordning for måling af besparelser af drivhusgasemissioner indeholder nøjagtige data, jf. direktivets artikel 17, stk. 2.

(5) Kommissionen kan anerkende en sådan frivillig ordning for en periode på fem år.

(6) Når en økonomisk aktør fremlægger bevis eller data opnået i henhold til en ordning, som Kommissionen har anerkendt, i det omfang anerkendelsesbeslutningen omfatter, kræver medlemsstaten ikke, at leverandøren fremlægger yderligere bevis for overensstemmelse med bæredygtighedskriterierne.

(7) Ordningen »Biomass Biofuels Sustainability voluntary scheme« (i det følgende benævnt »2BSvs-ordningen«) blev forelagt Kommissionen den 11. maj 2011 med anmodning om anerkendelse. Ordningen omfatter en bred vifte af produkter og gælder for alle geografiske områder. Den anerkendte ordning vil stilles til rådighed på gennemsigtighedsplatformen oprettet ved direktiv 2009/28/EF. Kommissionen vil tage hensyn til kommercielt følsomme data og eventuelt beslutte kun delvis at offentliggøre ordningen.

(8) Ved vurderingen af 2BSvs-ordningen blev det fundet hensigtsmæssigt at omfatte bæredygtighedskriterier i direktiv 2009/28/EF, bortset fra kriteriet i artikel 17, stk. 3, litra c), såvel som at anvende massebalancemetoden i tråd med kravene i artikel 18, stk. 1, i direktiv 2009/28/EF.

(9) Det fremgik ved evalueringen af 2BSvs-ordningen, at den opfylder passende standarder for pålidelighed, gennemsigtighed og uafhængig revision og ligeledes overholder metodemæssige krav i bilag V til direktiv 2009/28/EF.

(10) Eventuelle yderligere bæredygtighedsaspekter omfattet af 2BSvs-ordningen indgår ikke i overvejelsen af denne afgørelse. Disse yderligere bæredygtighedskriterier er ikke obligatoriske for at dokumentere overensstemmelse med bæredygtighedskravene i direktiv 2009/28/EF. Europa-Kommissionen kan på et senere tidspunkt tage stilling til, om ordningen også indeholder nøjagtige data til oplysning om foranstaltninger, der er truffet angående spørgsmål omhandlet i artikel 18, stk. 4, andet afsnit, andet punktum, i direktiv 2009/28/EF —

VEDTAGET DENNE AFGØRELSE:

Artikel 1

Den frivillige ordning »Biomass Biofuels Sustainability voluntary scheme«, som Kommissionen den 11. maj 2011 blev anmodet om at anerkende, dokumenterer, at partier af biobrændstoffer opfylder bæredygtighedskriterierne fastsat i artikel 17, stk. 3, litra a) og b), og stk. 4 og 5, i direktiv 2009/28/EF og artikel 7b, stk. 3, litra a) og b), og stk. 4 og 5, i direktiv 98/70/EF. Ordningen indeholder ligeledes nøjagtige data, hvad angår artikel 17, stk. 2, i direktiv 2009/28/EF og artikel 7b, stk. 2, i direktiv 98/70/EF.

Den kan ligeledes anvendes til at dokumentere overensstemmelse med artikel 18, stk. 1, i direktiv 2009/28/EF og artikel 7c, stk. 1, i direktiv 98/70/EF.

Artikel 2

1. Afgørelsen gælder i en periode på fem år efter ikrafttrædelsen. Hvis ordningen efter vedtagelsen af Kommissionens afgørelse gennemgår ændringer i indholdet på en måde, der kunne påvirke grundlaget for nærværende afgørelse, meddeles sådanne ændringer straks til Kommissionen. Kommissionen vil vurdere de meddelte ændringer for at fastslå, om ordningen stadig på hensigtsmæssig måde dækker de bæredygtighedskriterier, som ligger til grund for anerkendelsen.

2. Hvis det klart kan påvises, at ordningen ikke har gennemført elementer, som anses for afgørende for denne afgørelse, og hvis der er sket alvorlige og strukturelle brud på disse elementer, forbeholder Kommissionen sig ret til at annullere sin afgørelse.

Artikel 3

Denne afgørelse træder i kraft 20 dage efter offentliggørelsen i Den Europæiske Unions Tidende.

Udfærdiget i Bruxelles, den 19. juli 2011. På Kommissionens vegne José Manuel BARROSO Formand

(1) EUT L 140 af 5.6.2009, s. 16.

(2) EFT L 350 af 28.12.1998, s. 58.

(3) EUT L 140 af 5.6.2009, s. 88.